**אלול**

**מירי וסטרייך**

א.

עֲשָׂרָה חֳדָשִׁים עוֹמֵד אֱלוּל בְּפִתְחֵנוּ.

מַמְתִּין.

עָלִים הִצְהִיבוּ,

נֶאֶכְלוּ בְּגַעְגּוּעַ לִבֵּנוּ,

מָטָר שָׁטַף וְהוֹרִיק הַכֹּל.

לֹא פָּתַחְנוּ.

אָבִיב בָּכָה גְּאֻלּוֹת

עַד שֶׁעָיַף.

שׁוּב הִצְהִיב בָּנוּ קַיִץ –

וַעֲדַיִן לֹא פָּתַחְנוּ.

הִנֵּה פּוֹנָה הַשָּׁנָה טְרוּקַת הַדְּלָתוֹת

וְאֵין בְּכוֹחֵנוּ לִפְתֹּחַ.

ב.

פְּתַח לָנוּ.

אַתָּה פְּתַח לָנוּ.

לִבְדַל הַתְּפִלָּה הַמְּהַבְהֵב

הַזּוֹכֵר שְׁעָרִים נִפְרָצִים.

עֲשָׂרָה חֳדָשִׁים אֱלוּל דּוֹפֵק –

עַד מָתַי נִהְיֶה חוֹמָה?

ג.

אִם תִּפְתַּח לִי

כְּחֻדָּהּ שֶׁל מַחַט

אֶהְיֶה אוּלָם,

נָהָר,

שָׂדֶה.

אֶהְיֶה תְּפִלָּה.

אֲנִי יוֹדַעַת –

אַתָּה אַחַר כָּתְלִי,

מַשְׁגִּיחַ מִן הַחַלּוֹנוֹת.

רַק פְּתַח לִי,

שֶׁאוּכַל לִרְאוֹת.